**שלושת המוסקטרים: מיליידי** (בצרפתית: **Les Trois Mousquetaires: Milady**) הוא סרט הרפתקאות-פעולה צרפתי וחלקו השני של דואולוגיה, המבוימת על ידי הבמאי מרטין בורבולון עם תסריט מאת מתייה דלפורט ואלכסנדר דה לה פטלייר, המבוססת על "שלושת המוסקטרים" מאת אלכסנדר דיומא האב.

הסרט עלה לאקרנים בצרפת ב-13 בדצמבר 2023.

לאחר שקונסטנס נחטפת לנגד עיניו, נאלץ ד'ארטניאן לשתף פעולה עם מיילדי דה וינטר, אויבתו המסתורית והמניפולטיבית. בעוד המלך נופל יותר ויותר תחת שליטתו של הקרדינל רישלייה, ד'ארטניאן והמוסקטרים הם המעוז האחרון המגן על צרפת מפני הכאוס; אך כשהארבעה נשאבים למזימה שמאיימת לגרור את המדינה לתוהו מוחלט ולחשוף סוד נורא מהעבר שיסכן את חברותם, הגורל מציב בפניהם בחירה איומה.

עלילת הסרט
----------

הסרט מתחיל היכן שהחלק הראשון מסתיים. ד'ארטניאן מאבד את ההכרה ונלכד על ידי סוכנים של גסטון, אחיו הצעיר של המלך לואי ה-13 ויורש העצר. ד'ארטניאן נמלט משוביו ובהפוך על הפוך, לוכד את הרוזן דה שאלה, עוזרו הבכיר של גסטון. הוא מצווה על דה שאלה להוביל אותו לתא הכלא שבו מוחזקת קונסטנס, אך מוצא שם במפתיע את מיליידי דה וינטר, כבולה ומעונה ככל הנראה. מיליידי וד'ארטניאן בורחים יחד ומעבירים לילה במחבוא ביער. מיליידי מנסה לפתות את ד'ארטניאן, אך ללא הועיל. היא משאירה אותו ישן. ד'ארטניאן שוב נתפס על ידי אנשיו של דה שאלה, אך שוב נמלט. אתוס מבקר בטירה המשפחתית כדי לראות את בנו בן החמש. יחד הם מבקרים את קברה של אמו של הילד.

לאחר ששרד ניסיון התנקשות בסוף החלק הראשון, לואי ה-13 מחליט לפתוח במלחמה נגד לה רושל, מעוז פרוטסטנטי בחוף המערבי של צרפת. ד'ארטניאן וחבריו נשלחים ללה רושל עם המוסקטרים, יחידה מובחרת של הצבא הצרפתי, בפיקודו של קפטן דה טרוויל. במחנה המלחמה, ד'ארטניאן פוגש את מיליידי שמנסה שוב לפתות אותו. לפני שהם מקיימים יחסי מין, ד'ארטניאן מגלה פלור-דה-ליס צרוב על כתפה, ומבין שהיא האישה שעליה סיפר לו אתוס ב"שלושת המוסקטרים: ד'ארטניאן". אתוס לומד שאשתו לשעבר, אם בנו, בחיים.

קבוצה קטנה של מוסקטרים ​​מובלת על ידי קפטן דה טרוויל לפשיטה לילית נועזת ללה רושל. בתוך המבצר, הם מתגלים על ידי מורדים פרוטסטנטים שככל הנראה עודכנו על הפשיטה הקרובה של הרוזן דה שאלה בהוראת גסטון. בעזרתו של חניבעל, מפקד יחידה נוספת של הצבא הצרפתי, נמלטים המוסקטרים ​​לאחר קרב אמיץ. אתוס עוקב אחרי מיליידי ליער, שם היא פוגשת בסתר את הקרדינל רישלייה. הוא לומד שמיליידי מצווה לרצוח את הדוכס מבקינגהאם, שתמיכתו היא קריטית למאמצי המלחמה של המורדים בלה רושל. לאחר שרישלייה עוזב, אתוס מתעמת עם מיליידי שמזכירה לו את ימי האהבה שלהם. מיליידי מתכוננת להרוג את אתוס, אך הוא ניצל עם הגעת ארמיס וד'ארטניאן. מיליידי מסתלקת.

הקרדינל רישלייה פוגש את המלכה אן ומבטיח להחזיר את קונסטנס שהוחזקה במעצר בהוראתו. המלכה אומרת לד'ארטניאן שקונסטנס בטוחה תחת משמרתו של הדוכס מבקינגהאם באנגליה. בנג'מין, אחיו של אתוס ואחד המנהיגים הפרוטסטנטים, נתפס על ידי השומרים של גסטון ונידון למוות בטביעה. אתוס מחליט לנטוש את הצבא הצרפתי כדי להציל את אחיו. ארמיס וד'ארטניאן מצטרפים אליו. יחד, הם בורחים לאנגליה.

מיליידי נוסעת לאנגליה כדי להתנקש בחיי הדוכס מבקינגהאם. בטירה של בקינגהאם, מיליידי מזוהה על ידי קונסטנס, אורחת של בקינגהאם, נלכדת ונידונה למוות. לפני התלייה, מיליידי זוכה לביקור של קונסטנס, שמרחמת על גורלה של האישה הצעירה והיפה, מחליפה בגדים עם מיליידי ונותנת לה לברוח. כשהתליינים מגיעים למיליידי, קונסטנס מנסה להסביר שהיא לא האדם שנידון למוות, אך לשווא. היא נתלית למוות בחצר הארמון. ד'ארטניאן וחבריו מאחרים להצילה. יחד עם בקינגהאם, הם רודפים אחרי מיליידי שניצלה את הזמן כדי להעלות באש את ארמון הדוכס. ד'ארטניאן נכנס לבניין הבוער כדי להילחם במיליידי. במהלך הקרב, מיליידי נעלמת וד'ארטניאן מחולץ, מחוסר הכרה, על ידי חבריו.

קפטן דה טרוויל נשפט על בגידה בחצר המלך. ארמיס וד'ארטניאן מגיעים כדי להביא ראיות לכך שגסטון קשר מזימה עם המורדים בלה רושל כדי להדיח את המלך. טרוויל משוחרר. אתוס חוזר הביתה לטירתו כדי לגלות שבנו נחטף על ידי אלמוני. על מיטתו של הילד הוא מוצא עגיל שהיה פעם ברשותה של מיליידי.

צוות השחקנים והדמויות
---------------------

* פרנסואה סיביל – **ד'ארטניאן**
* אווה גרין – **מיליידי דה וינטר**
* ונסן קאסל – **אתוס**
* רומן דוריס – **אראמיס**
* פיו מרמיי – **פורתוס**
* לינה קודריי – **קונסטנס בונסייה**
* ג'ייקוב פורצ'ן-לויד – **הדוכס מבאקינגהאם**
* לואי גארל – **לואי השלושה עשר, מלך צרפת**
* ויקי קרייפס – **המלכה אן מאוסטריה**
* אריק רוף – **הקרדינל רישלייה**
* פטריק מיל – **הרוזן דה שאלה**
* מארק ברבה – **הרוזן דה טראוזוויל**
* ראלף אמוסו – **חניבעל**
* ז'וליאן פריסון – **גאסטון, דוכס אורליאן**
* דומיניק ולאדי

הפקה
----

### פיתוח

ב-12 בדצמבר 2020, פורסם לראשונה על פיתוח דואולוגיה שתבוסס על ספרו של אלכסנדר דיומא האב, "שלושת המוסקטרים". על פי הדיווח, נודע שהדואולוגיה תבוים על ידי הבמאי מרטין בורבולון. לעומת הסרט הראשון, שעתיד להתמקד בדמותו של ד'ארטניאן, הסרט השני עתיד להתמקד בדמותה של מיליידי דה וינטר. ב-11 בפברואר 2021, הוכרז רשמית בחלק מכלי התקשורת האמריקאיים על הפקת שני הסרטים.

### כתיבה

כמו התסריט לסרט הראשון, גם התסריט לסרט השני נכתב על ידי צמד התסריטאים הצרפתים מתייה דלפורט ואלכסנדר דה לה פטלייר. בדצמבר 2020, המפיק דמיטרי ראסם אישר בחשבון הטוויטר הפרטי שלו שכתיבת התסריטים הושלמו.

בריאיון ל"וראייטי", בו דלפורט ודה לה פטלייר דיברו על תהליך כתיבת התסריטים, הצמד אמר כי מטרתם הייתה "לתעל את רוחו של דיומא... אך גם עם דיאלוגים ראויים לכתיבתו של סיראנו." הצמד תיאר את תדהמתם מלגלות "עד כמה הדמויות והתמות ביצירתו של דיומא הן מודרניות, בכל הנוגע לאלימות בחברה, לשוויון זכויות הנשים ומקומן בחברה ולמלחמות הדת".

### ליהוק

עם ההכרזה על הפקת הדואולוגיה, אושר שצוות השחקנים של הסרט הראשון – פרנסואה סיביל, אווה גרין, ונסן קאסל, רומן דוריס, פיו מרמיי, לואי גארל, ויקי קרייפס, לינה קודריי ואוליבר ג'קסון-כהן – יופיע גם בסרט השני. עם תחילת צילומי הסרט הראשון באוגוסט 2021, נודע כי ג'ייקוב פורצ'ן-לויד יחליף את ג'קסון-כהן בגילום דמותו של הדוכס מבאקינגהאם, וכי את דמותו של הקרדינל רישלייה יגלם השחקן אריק רוף.

### צילומים

צילומי הסרט הראשון החלו ב-16 באוגוסט 2021 בסן-מלו ואיל-דה-פראנס, ואיתם החלו צילומי הסרט השני במקביל בשיטת גב-אל-גב, עד ל-3 ביוני 2022. במקור, צילומי הסרט התעתדו להתחיל ב-13 בספטמבר 2021.

הפצה
----

ב-23 בנובמבר 2021, נמסר רשמית כי הסרט עתיד לעלות לאקרנים ב-13 בדצמבר 2023. הסרט שוחרר לצפייה דיגיטלית באפריל 2024.

עתיד
----

ב-11 באוגוסט 2021, ראסם חשף בתגובה לציוץ בטוויטר כי אם הדואולוגיה תצליח בקופות, האולפנים אכן ישקלו את הפקתם של סרטי המשך נוספים על בסיס הרומנים "אחרי עשרים שנה" ו"הוויקונט דה בראז'לון", המשלימים את סאגת "שלושת המוסקטרים".

בנוסף, נמסר כי סדרת טלוויזיה העתידה להתמקד בדמותו של חניבעל בגילומו של ראלף אמוסו, נמצאת כעת בתהליכי פיתוח.

קישורים חיצוניים
----------------

| עיינו גם בפורטל: |
| --- |
|  | **פורטל צרפת** |

* 

* אתר האינטרנט הרשמי של שלושת המוסקטרים: מיליידי (בצרפתית)

* "שלושת המוסקטרים: מיליידי", במסד הנתונים הקולנועיים IMDb (באנגלית)

* "שלושת המוסקטרים: מיליידי", באתר Rotten Tomatoes (באנגלית)

* "שלושת המוסקטרים: מיליידי", במסד הנתונים הקולנועיים KinoPoisk (ברוסית)

הערות שוליים
------------

1. 1 2  AlloCine, Les Trois Mousquetaires : François Civil en D'Artagnan, c'est pour 2023 !, AlloCiné
2. ↑  Pathé International, PatheInternational
3. ↑  Lachasse, Jérôme (December 12, 2020). "LE RÉALISATEUR DE "PAPA OU MAMAN" PRÉPARE UNE ADAPTATION EN DEUX PARTIES DES "TROIS MOUSQUETAIRES"". BFMTV. (French)
4. 1 2 3  Keslassy, Elsa (February 11, 2021). "Dimitri Rassam, Pathe Team on Big-Budget 'The Three Musketeers' Film Adaptation (EXCLUSIVE)". Variety. Retrieved February 15, 2021.
5. ↑  Sneider, Jeff (February 15, 2021). "musketeers-movie-cast-vincent-cassel-eva-green/ New 'Three Musketeers' Movies to Star Vincent Cassel, Eva Green and Oliver Jackson-Cohen". Collider.
6. ↑  Baldous, Rose (February 12, 2021). "Vincent Cassel, Eva Green et François Civil au casting des "Trois Mousquetaires"". Les Inrockuptibles. (French)
7. ↑  Dimitri Rassam [@Dimitri\_Rassam] (December 12, 2020). "Lire, rêver, partir à l aventure, un jour avoir l’immense plaisir et la fébrilité de partager le film EN SALLE. C’est notre carburant, puisé dans le souvenir vivace de notre émotion de premier spectateur. Rien ne le remplacera. Un pour tous, tous pour un ... et vive le cinéma" (Read, dream, go on an adventure, one day have the immense pleasure and excitement of sharing the film IN THE ROOM. It is our fuel, drawn from the vivid memory of our emotion as the first spectator. Nothing will replace it. One for all, all for one ... and long live the cinema.) (Tweet). Archived from the original on December 12, 2020. – via Twitter.
8. 1 2  Anderton, Ethan (February 15, 2021). "‘The Three Musketeers’ Is Getting an Ambitious Two-Part Adaptation with Vincent Cassel and Eva Green". /Film.
9. ↑  "French-Algerian actress Lyna Khoudri to star in ‘The Three Musketeers’". Broadcast Pro.
10. ↑  Mccreesh, Louise (February 21, 2021). "Haunting of Bly Manor star lands next movie role in Three Musketeers remake". Digital Spy.
11. ↑  AlloCiné (@allocine), #LesTroisMousquetaires, superproduction française menée par Martin Bourboulon, dévoile une 1ère photo avec Eric Ruf en Cardinal de Richelieu ! Les deux films, #Dartagnan et #Milady, sont en tournage pendant 27 semaines jusqu’en mai 2022. Sortie du 1er volet début 2023. Twitter
12. ↑  Les Trois Mousquetaires : le tournage de la nouvelle superproduction française a commencé, LEFIGARO
13. ↑  ""Les trois mousquetaires" de Martin Bourboulon entre en tournage" [archive], sur Le Film français, 16 août 2021 (consulté le 9 septembre 2021).
14. ↑  @Dimitri\_Rassamאתר=Twitter, Clap de fin de Tournage
15. ↑  Saint-Malo : des stars pour le tournage des Trois Mousquetaires, France Bleu, ‏2021-07-06
16. ↑  CINÉLUCTABLE (@Cineluctable), En cas de succès, ce que je souhaite ardemment, est-il prévu d'adapter 20 ans après et surtout Le Vicomte de Bragelonne, histoire de boucler (enfin) la boucle?, Twitter
17. ↑  Elsa Keslassy, Pathé Steps Into Upscale Drama With Napoleon, Black Musketeer Series (EXCLUSIVE), Variety, ‏2021-06-18

| **שלושת המוסקטרים מאת אלכסנדר דיומא האב** |
| --- |
| ספרים | שלושת המוסקטרים • אחרי עשרים שנה • הוויקונט דה בראז'לון |  |
| דמויות | ד'ארטניאן • הקרדינל רישלייה • לואי השלושה עשר, מלך צרפת • אן מאוסטריה • אראמיס • פורתוס • הרוזן דה רושפור • אתוס |
| סרטים | שלושת המוסקטרים (1921) • שלושת המוסקטרים (1935) • שלושת המוסקטרים (1939) • שלושת המוסקטרים (1948) • שלושת המוסקטרים (1973) • ארבעת המוסקטרים (1974) • שובם של המוסקטרים • שלושת המוסקטרים (1993) • נקמת המוסקטרים • מיקי, דונלד, גופי: שלושת המוסקטרים • ברבי ושלושת המוסקטרים • שלושת המוסקטרים (2011) • המוסקטרים: משימה מסתורית (2018) • כולם בשביל אחד, אחד בשביל כולם • דארטניאן ושלושת המוסקטרים • שלושת המוסקטרים: ד'ארטניאן • שלושת המוסקטרים: מיליידי |
| סדרות | ד'ארטניאן ושלושת המוסקטרים (1978) • שלושת המוסקטרים (אנימה) • המוסקטרים אחרי עשרים שנה • סודות המלכה אן, או המוסקטרים אחרי שלושים שנה • שיבת המוסקטרים, או אוצר הקרדינל מאזארן • ד'ארטניאן ושלושת המוסקטרים (2005) • שלושת המוסקטרים (2013) • המוסקטרים |
| שונות | האיש במסכת הברזל (**עיבודים:** 1977 • 1998) • מוסקטר |